als_Latn dik_Latn sag_Latn
Kryeministri i Turqisë Erdoan vijon përplasjen e ashpër me ish-aleatin e tij të ngushtë, predikuesin e fesë islame, Fetyllah Gylen. Parlamenti turk miratoi një ligj që sanksionon mbylljen e të gjitha shkollave përgatitore, pjesa më e madhe e të cilave janë në pronësi të klerikut në mërgim, Gylen. Sipas ligjit të ri, këto shkolla do të mbyllen më 1 shtator 2015. Ato shërbejnë si kurse private përgatitjeje për nxënësit që duan të ndjekin shkollat e mesme dhe universitetet. Këto institucione private arsimimi ndiqen nga miliona nxënës. Qeveria e Erdoan shprehet se ato po dëmtojnë sistemin arsimor në vend dhe po rëndojnë ekonominë e familjeve. Kjo është përballja më e fundit mes Erdoan dhe Gylen. Kryeministri turk e akuzon klerikun me qëndrim në SHBA, se po shfrytëzon ndikimin e tij të lartë në polici dhe gjyqësor për të ndërtuar një shtet brenda shtetit në Turqi. Shkollat përgatitore të Gylen, sjellin pjesën më të madhe të të ardhurave për lëvizjen “Shërbimi” që Gylen drejton prej 50 vitesh. Lëvizja “Shërbimi” është e shtrirë në 150 vende të botës dhe ndiqet nga miliona idhtarë. Ndonëse Gylen e mohon se lëvizja e drejtuar prej tij ka ndikim në politikë, Erdoan pretendon se po sulmohet nga ndjekësit e klerikut. Sipas tij, edhe skandalet më të fundit me publikimin e bisedave telefonike të Erdoan me të birin, ku flitet për fshehjen e miliona Eurove, janë sajesa të Gylen. Fetyllah Gylen ka qenë një prej aleatëve më të fortë të Erdoan, duke e ndihmuar këtë të fundit që të vijë në pushtet 11 vjet më parë, përmes dobësimit të rolit të ushtrisë. Megjithatë, bashkëpunimi mes dy njerëzve më me ndikim në Turqi, pësoi krisje që prej vitit 2009, kur Gylen kritikoi nisjen e një anijeje me ndihma në Gaza nga Erdoan, e cila u qëllua nga artileria izraelite. Kriza mes Erdoan dhe Gylen vijoi edhe më tej, për t’u përkeqësuar në 2013-ën, kur mijëra simpatizantë të lëvizjes “Shërbimi”, të cilët punonin në polici dhe gjyqësor, u ulën në detyrë. Kjo çoi në nisjen e hetimeve të prokurorëve ndaj qeverisë, që kulmoi me arrestimin e djemve të tre ministrave dhe disa biznesmenëve të lidhur me Erdoan, në dhjetor të vitit të kaluar.
als_Latn